(58)

For at kunne accepteres skal de foreslåede tilsagn være i stand til at gøre en fusion forenelig med det indre marked, da de forhindrer en betydelig begrænsning af den effektive konkurrence på alle relevante markeder, hvor der er konstateret konkurrenceproblemer. I den sag, der er vurderet i afgørelsen, er de tilsagn, der er nødvendige for at fjerne de konkurrenceproblemer, som Kommissionen har konstateret, med hensyn til: i) horisontale ikkekoordinerede virkninger på detailudbuddet af fastnetinternetadgang i Tyskland, ii) ikkekoordinerede horisontale virkninger på detailudbuddet af pakker med to tjenester bestående af fastnettelefoni og fastnetinternetadgang i Tyskland og iii) horisontale ikkekoordinerede virkninger på engrosmarkedet for transmission af TV-signaler i Tyskland. VIII.1. Beskrivelse af de endelige tilsagn (59) De endelige tilsagn består af fire elementer: a) Bredbåndsadgang på engrosniveau: tilsagn om »fix-it-first« for at give en ny udbyder adgang til den fusionerede enheds kabelnet, så den nye udbyder får mulighed for at tilbyde fastnetinternetadgang (og, hvis det ønskes, fastnettaletjenester) til detailkunder og egne eller tredjeparters OTT-TV-tjenester b) OTT-tilsagn: tilsagn om ikke direkte eller indirekte at begrænse muligheden for, at TV-stationer, der fremføres på den fusionerede enheds TV-platform, kan distribuere deres indhold via en OTT-tjeneste og tilsagn om at opretholde tilstrækkelig direkte samkøringskapacitet mellem dets internetnet, der omfatter Tyskland, og tredjepartsudbydere af internetforbindelse (transit). c) Tilsagn om leveringsgebyr: tilsagn om ikke at øge de leveringsgebyrer, der betales af FTA-TV-selskaber d) Tilsagn om HbbTV: tilsagn om at fortsætte med at sende HbbTV-signalet fra FTA-TV-selskaber. (60) Vodafone og Telefónica indgik en endelig aftale om bredbåndsadgang på engrosniveau den 17. april 2019. Derefter blev en ændring af aftalen undertegnet. VIII.1.1. Bredbåndsadgang på engrosniveau (61) Vodafone ville give en enkelt ny kabeludbyder (Telefónica) engrosadgang til Vodafones og Unitymedias kombinerede kabelnet. Den tekniske adgang til den fusionerede enheds net sker gennem overdragelsespunkter (eller sammenkoblingspunkter). (62) Med hensyn til udbuddet af internetadgang vil den nye kabeludbyder kunne vælge mellem tre forskellige hastighedsprofiler, 50/4 (download/upload-hastighed i Mbps), 100/6 og 300/25 med mulighed for at øge downloadhastigheden til 500 Mbps efter en vis tid (forudsat at visse betingelser er opfyldt). Bredbåndsadgang på engrosniveau giver også mulighed for at levere fastnettelefoni og OTT-TV. De endelige tilsagn har en minimumsvarighed med mulighed for forlængelse. (63) Prisstrukturen for bredbåndsadgang på engrosniveau følger nøje de finansielle vilkår for den regulerede engrosadgang til Deutsche Telekoms xDSL-net (den såkaldte »Kontingentmodell«): Ifølge denne struktur med risikodeling foretager den nye kabeludbyder (eller den adgangssøgende i forbindelse med Deutsche Telekoms regulerede tilbud) en forskudsbetaling og giver tilsagn om en vis mængde til gengæld for månedlige udgifter til løbende adgang, der er lavere end Deutsche Telekoms standardbetalingskort. VIII.1.2. OTT-tilsagn (64) I henhold til OTT-tilsagnet forpligter Vodafone sig til ikke at begrænse OTT-distribution af indhold via lineære TV-kanaler og til at opretholde et mindsteniveau af sammenkoblingskapacitet til Vodafones IP-net i Tyskland. Vodafone vil navnlig forpligte sig til: a) ikke at indgå nogen aftale med et TV-selskab, der direkte eller indirekte vil begrænse TV-selskabets mulighed for at udbyde OTT-TV-tjenester til tredjeparter og/eller slutbrugere. I det omfang de nuværende kontrakter med TV-selskaber i Tyskland indeholder sådanne begrænsninger, vil de ikke blive håndhævet eller fornyet. b) at tilvejebringe tilstrækkelig sammenkoblingskapacitet til at give kunderne adgang til OTT-TV-tjenester i Tyskland. For at sikre gennemsigtighed i forbindelse med sammenkoblingskapacitet og -trafik vil Vodafone offentliggøre relevante oplysninger på månedsbasis c) at udpege en tilsynsadministrator, der skal godkendes af Kommissionen, og som skal gennemgå nye og eksisterende aftaler med TV-selskaberne samt kontrollere, at der er tilstrækkelig sammenkoblingskapacitet. (65) OTT-tilsagnet finder anvendelse i en periode på otte år. (66) Bredbåndsadgangen på engrosniveau og OTT-tilsagnet vil gøre det muligt for den nye udbyder at tilbyde højhastighedsbredbånd, som kan bruges til at distribuere egne eller tredjeparts OTT-TV-tjenester i hele Unitymedias og Vodafones kabelområde. VIII.1.3. Tilsagn om leveringsgebyr (67) I forbindelse med tilsagnet om leveringsgebyr søger Vodafone at sikre, at dette ikke vil kunne forhøje de leveringsgebyrer, der betales af TV-selskaberne. Vodafone sender med dette for øje senest fire uger fra datoen for vedtagelsen af afgørelsen et uigenkaldeligt tilbud (vedlagt de endelige tilsagn som bilag) til alle FTA-selskaber med angivelse af følgende forpligtelser for Vodafone: a) Vodafone og Unitymedia vil ikke øge gebyrerne pr. tilkoblet husstand b) Vodafone og/eller Unitymedia kan med TV-selskabets samtykke ændre strukturen eller andre aspekter af leveringsgebyrerne, f.eks. med henblik på netintegration. I forbindelse med en eventuel ændret leveringsaftale vil leveringsgebyrerne ikke overstige summen af de leveringsgebyrer, der skal betales i henhold til Vodafones og Unitymedias nuværende betalingskort til leveringsgebyrer (bilag til tilsagnet). Dette tilsagn gælder også, hvis leveringsaftalen er udløbet, og Vodafone og/eller Unitymedia indgår en ny leveringsaftale eller aftaler levering af yderligere TV-programmer. c) Hvis den fusionerede enhed indgår en leveringsaftale med et FTA-TV-selskab, der ikke aktuelt har en leveringsaftale med en af parterne, må de leveringsafgifter, der indgår i leveringsaftalen, ikke overstige de takster, der er fastsat i Vodafones og Unitymedias standardkort for FTA-kanaler. (68) Alle andre bestemmelser i leveringsaftalerne berøres ikke af tilsagnet om leveringsgebyr. VIII.1.4. HbbTV-tilsagn (69) I henhold til HbbTV-tilsagnet søger Vodafone at sikre, at selskabet ikke vil være i stand til at nægte at fortsætte med at sende FTA-TV-selskabernes HbbTV-signal via sit kabelnet. Vodafone sender til dette formål senest fire uger fra datoen for vedtagelsen af afgørelsen et uigenkaldeligt tilbud (vedlagt de endelige tilsagn som bilag) til alle FTA-TV-selskaber med angivelse af følgende forpligtelser for Vodafone: (70) Vodafone og Unitymedia vil fortsætte med at transmittere hybride TV-bredbåndssignaler (»HbbTV«) sammen med eventuelle TV-programmer, som Vodafone sender i DVB-C-format. (71) Vodafone og/eller Unitymedia kan med TV-selskabets samtykke ændre forpligtelsen til at transmittere HbbTV-signaler. I henhold til en ændret leveringsaftale om transmission af TV-signaler i DVB-C-format vil Vodafone og Unitymedia sende TV-selskabets HbbTV-signaler i deres kabelnet som minimum på følgende tekniske betingelser og uden at opkræve gebyrer herfor: Et HbbTV-signal består af AIT (applikationstabeller) og streamingbegivenheder (i transmissionsstandarden DSM-CC), som vil blive medtaget i HbbTV-signalet. HbbTV-signalet kan have en maksimal datahastighed på 15 Kbit/s pr. TV-program (SD eller HD). Forpligtelsen gælder også enhver aftale om transmission af HbbTV-signal kombineret med TV-programmer i DVB-C-standarden, som i øjeblikket ikke er omfattet af en aftale om transmission af HbbTV, eller ved udløbet af en sådan aftale og/eller en leveringsaftale. (72) Forpligtelsen til at sende HbbTV-signaler i kabelnettet omfatter ikke en forpligtelse for Vodafone eller Unitymedia i forbindelse med funktionaliteten af deres kunders eller tredjemands udstyr til kunderne og navnlig ingen forpligtelse til at konstruere eller ændre udstyr til kunden på en sådan måde, at det reagerer på HbbTV-signaler. (73) For så vidt angår varighed, tilbydes leveringsgebyret og HbbTV-tilsagnet i en periode på otte år fra datoen for vedtagelsen af afgørelsen. VIII.2. Vurdering af de endelige tilsagn (74) I afgørelsen konkluderede Kommissionen, at de endelige tilsagn vedrørte de konkurrenceproblemer, som transaktionen gav anledning til, i deres helhed. Kommissionen konkluderede også, at de endelige tilsagn kan gennemføres effektivt inden for kort tid. (75) Kommissionen bemærkede, at tilsagnet om bredbåndsadgang på engrosniveau skaber en betydeligt styrket national detailkonkurrent i forbindelse med udbud af fastnetinternetadgang og fastnettelefoni i Tyskland. Ved at fremskynde udbredelsen af højhastighedsinternetforbindelser vil det også gavne distributionen af OTT-TV-tjenester fra udbydere som TV-selskaber, tredjeparts-OTT-platforme eller den nye kabeludbyders egen OTT-platform. Overordnet set var Kommissionen derfor af den opfattelse, at anvendelsesområdet for tilsagnet om bredbåndsadgang på engrosniveau er tilstrækkeligt omfattende til at eliminere konkurrencemæssige problemer i forbindelse med detailudbud af fastnetinternetadgang (og pakker med to tjenester) i Tyskland og bidrager til at fjerne konkurrencemæssige betænkeligheder på engrosmarkedet for transmission af TV-signaler i Tyskland. (76) Med OTT-tilsagnet forpligter Vodafone sig til at opsige enhver aftale mellem parterne og TV-selskaberne, som begrænser TV-selskabernes mulighed for at udbyde deres kanaler og indhold via en OTT-tjeneste i Tyskland. Vodafone giver også tilsagn om, at parterne ikke vil indgå sådanne aftaler i fremtiden. Overordnet set er Kommissionen derfor af den opfattelse, at anvendelsesområdet for OTT-tilsagnet er tilstrækkeligt omfattende til, at i) afhjælpe de konkurrencemæssige betænkeligheder vedrørende den fusionerede enheds evne til at hindre TV-selskabers levering af OTT-tjenester og ii) afbøde den fusionerede enheds øgede markedsstyrke i forhold til betalings-TV-selskaberne, således at bredden og kvaliteten af TV-udbuddet ikke vil blive væsentligt reduceret til skade for detailkunderne. (77) Med tilsagnet om leveringsafgifter forpligter Vodafone sig til ikke at forhøje de leveringsafgifter, der betales af FTA-TV-selskaber for transmission af lineære TV-kanaler via Vodafones kabelnet i Tyskland i de næste otte år. Kommissionen fandt, at tilsagnet om leveringsafgift synes at afhjælpe de konkurrencemæssige betænkeligheder vedrørende den fusionerede enheds evne til at reducere bredden og kvaliteten af TV-udbuddet til detailkunder ved at fastsætte urimelige betingelser for FTA-TV-selskaber. (78) Kommissionen bemærkede endvidere, at HbbTV-tilsagnet vil gøre det muligt at fortsætte transmissionen af FTA-TV-selskabernes hybride bredbånds-TV-signal via den fusionerede enheds kabelnet i Tyskland. Kommissionen fandt derfor, at HbbTV-tilsagnet er tilstrækkeligt til at fjerne betænkelighederne om, at den fusionerede enhed kan forhindre TV-selskaberne i at levere supplerende og innovative tjenester gennem et HbbTV-signal. VIII.3. Vurdering af Telefónica som ny udbyder (79) Kommissionen er af den opfattelse, at Telefónica overholder de standardkrav til køber, som er beskrevet i tilsagnsmeddelelsen med hensyn til uafhængighed, økonomiske ressourcer og manglende umiddelbare konkurrenceproblemer. (80) Kommissionen fandt navnlig, at Telefónica på baggrund af tilsagnet om bredbåndsadgang på engrosniveau vil være i stand til og have et incitament til at fungere som en levedygtig og aktiv konkurrencekraft i konkurrence med den fusionerede enhed og andre konkurrenter på markederne for detailudbud af fastnetinternetadgang, pakker med to tjenester bestående af fastnetinternetadgang og fastnettelefoni samt detail-TV-tjenester. (81) I lyset af Telefónicas begrænsede nuværende position på markedet fandt Kommissionen desuden, at en styrkelse af Telefónica som følge af tilsagnet om bredbåndsadgang på engrosniveau ikke ville give anledning til konkurrencemæssige betænkeligheder. Selv om de kommercielle vilkår i tilsagnet om bredbåndsadgang på engrosniveau er mere attraktive end i Deutsche Telekoms Kontingentmodell, der forbedrer Telefónicas forretningsmæssige situation, er forøgelsen af Telefónicas konkurrenceevne ikke af en sådan art, at den ville skabe konkurrenceproblemer i sig selv. Kommissionen fandt navnlig, at tilsagnet om bredbåndsadgang på engrosniveau ikke ville have en negativ indvirkning på tredjeparters fiberudrulning eller give anledning til at fremskynde fastnet/mobilkonvergensen i Tyskland. (82) Kommissionen gennemgik også aftalen mellem Vodafone og Telefónica og konkluderede, at betingelserne var i overensstemmelse med kravene i de endelige tilsagn.